**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Σεπτεμβρίου 2024, ημέρα Δευτέρα και ώρα 15.10΄, στην Αίθουσα «**Προέδρου Αθανασίου Κωνστ. Τσαλδάρη» (223)** τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών: «Κύρωση της Σύμβασης μεταξύ της Ελληνικής Δημοκρατίας και της Ιαπωνίας για την αποφυγή της διπλής φορολογίας αναφορικά με τους φόρους εισοδήματος και την αποτροπή της φοροδιαφυγής και της φορoαποφυγής και του Πρωτοκόλλου αυτής».

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Χρίστος Δήμας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Βεσυρόπουλος Απόστολος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καραμανλή Άννα, Κοτρωνιάς Γεώργιος, Κρητικός Νεοκλής, Κωτσός Γεώργιος, Λιούτας Αθανάσιος, Μηταράκης Παναγιώτης (Νότης), Μπαραλιάκος Ξενοφών (Φώντας), Πασχαλίδης Ιωάννης, Σαλμάς Μάριος, Σκόνδρα Ασημίνα, Γεροβασίλη Όλγα, Καραμέρος Γεώργιος, Μάλαμα Κυριακή, Νοτοπούλου Αικατερίνη (Κατερίνα), Αποστολάκη Ελένη-Μαρία (Μιλένα), Βατσινά Ελένη, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Πέρκα Θεοπίστη, Βορύλλας Ανδρέας, Νατσιός Δημήτριος, Καραγεωργοπούλου Ελένη, Χαλκιάς Αθανάσιος και Αυγενάκης Ελευθέριος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα.

Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών με τίτλο «Κύρωση της Σύμβασης μεταξύ της Ελληνικής Δημοκρατίας και της Ιαπωνίας για την αποφυγή της διπλής φορολογίας αναφορικά με τους φόρους εισοδήματος και την αποτροπή της φοροδιαφυγής και της φορoαποφυγής και του Πρωτοκόλλου αυτής».

Στη συνεδρίαση παρίσταται ο Υφυπουργός Εθνικής Οικονομίας και Οικονομικών, κ. Χρίστος Δήμας.

 Εισερχόμαστε στον κύκλο των τοποθετήσεων των Εισηγητών και των Ειδικών Αγορητών. Όποιος άλλος συνάδελφος επιθυμεί να λάβει το λόγο, παρακαλώ να ενημερώσει τη Γραμματεία της Επιτροπής.

Τον λόγο έχει ο Εισηγητής της Πλειοψηφίας, κ. Αθανάσιος Λιούτας.

**ΑΘΑΝΑΣΙΟΣ ΛΙΟΥΤΑΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Από την πλευρά της Πλειοψηφίας έχω την τιμή να εισηγούμαι ενώπιον της Επιτροπής μας ένα νομοσχέδιο μεγάλης και καίριας σημασίας με τίτλο «Κύρωση της Σύμβασης μεταξύ της Ελληνικής Δημοκρατίας και της Ιαπωνίας για την αποφυγή της διπλής φορολογίας αναφορικά με τους φόρους εισοδήματος και την αποτροπή της φοροδιαφυγής και της φορoαποφυγής και του Πρωτοκόλλου αυτής».

Πρόκειται για τη «Σύμβαση αποφυγής διπλής φορολογίας» μεταξύ των δύο χωρών, η οποία υπεγράφη την 1η Νοέμβρη του 2023 καθώς και για το Πρωτόκολλο αυτής το οποίο υπεγράφη την ίδια ημέρα.

 Με τη Σύμβαση αυτή επιδιώκεται η αποφυγή της διπλής φορολογίας του εισοδήματος ή του κεφαλαίου μεταξύ των Συμβαλλομένων Κρατών, μεταξύ της Ελλάδας και της Ιαπωνίας.

Το φαινόμενο της διπλής φορολογίας υφίσταται όταν το εισόδημα αλλοδαπής προέλευσης που αποκτά ο κάτοικος ενός κράτους, φυσικό ή νομικό πρόσωπο, φορολογείται τόσο στο κράτος της κατοικίας ή της έδρας του, όσο και στο αλλοδαπό κράτος πηγής του.

Η μη αποτελεσματική αποφυγή της διπλής φορολογίας, συνιστά εμπόδιο στις διεθνείς οικονομικές και επενδυτικές σχέσεις, ειδικότερα στην ανταλλαγή των αγαθών και των υπηρεσιών και στην κίνηση των κεφαλαίων και των προσώπων.

 Αναφορικά, τόσο φυσικά, όσο και νομικά πρόσωπα που έχουν εισόδημα αλλοδαπής που υπόκεινται σε φόρους εισοδήματος, όπως αυτοί προκύπτουν κατά την ερμηνεία και εφαρμογή διμερών φορολογικών συμφωνιών και συμβάσεων, δηλαδή φορολογικούς κατοίκους της Ελλάδας που δραστηριοποιούνται ή αποκτούν εισόδημα στην Ιαπωνία και το αντίστροφο. Οι στόχοι που επιτυγχάνονται μέσα από τη ρύθμιση αυτή, αφενός, αφορούν στη θέσπιση ενός σταθερού φορολογικού καθεστώτος και αφετέρου στην ενθάρρυνση της αποτελεσματικότητας των οικονομικών και εμπορικών σχέσεων με την Ιαπωνία, μέσω της βελτίωσης της ασφάλειας για τους φορολογουμένους, όσον αφορά τις διεθνείς συναλλαγές τους.

 Η σταθερότητα αποτελεί πάντοτε σημαντικό πλεονέκτημα για τους κατοίκους του καθενός Συμβαλλομένου Κράτους οι οποίοι επιθυμούν να πραγματοποιήσουν επενδύσεις στο άλλο Κράτος.

 Η ενθάρρυνση της αποτελεσματικότητας των οικονομικών και εμπορικών μας σχέσεων συνεπάγεται και μακροπρόθεσμα οφέλη για την οικονομική ανάπτυξη της Χώρας.

Κυρίες και κύριοι, προσερχόμενος τώρα συνοπτικά και στην κατ’ άρθρον ανάλυση της Σύμβασης, αναφέρω ενδεικτικά ότι με το άρθρο 1, ορίζεται το πεδίο εφαρμογής της Σύμβασης ως προς το υποκείμενο και με το άρθρο 2 ως προς το αντικείμενο.

Στο άρθρο 2, διατυπώνονται οι υφιστάμενοι φόροι στους οποίους εφαρμόζεται η Σύμβαση. Για τη μεν Ελλάδα είναι ο φόρος εισοδήματος επί των φυσικών προσώπων και ο φόρος εισοδήματος επί των νομικών προσώπων και νομικών οντοτήτων.

Για την Ιαπωνία είναι ο φόρος εισοδήματος, ο φόρος εταιρειών, ο ειδικός φόρος εισοδήματος για την ανασυγκρότηση, ο τοπικός φόρος εταιρειών και οι κατά τόπους φόροι των κατοίκων.

Στο άρθρο 3, διατυπώνονται οι γενικοί ορισμοί της Σύμβασης ενώ στο άρθρο 4 προσδιορίζεται η έννοια της «φορολογικής κατοικίας».

 Στο άρθρο 5, καθορίζεται η έννοια της «μόνιμης εγκατάστασης» και στο άρθρο 6, υπάρχουν προβλέψεις για το εισόδημα από «ακίνητη περιουσία».

Στο άρθρο 7, περιλαμβάνονται διατάξεις αναφορικά με τη φορολόγηση των κερδών επιχειρήσεων.

 Στο άρθρο 8 διατυπώνονται οι προβλέψεις για τα κριτήρια βάσει των οποίων φορολογούνται τα κέρδη από την εκμετάλλευση πλοίων και αεροσκαφών στις διεθνείς μεταφορές, ενώ στο άρθρο 9, περιλαμβάνονται οι διατάξεις για τις συναλλαγές που πραγματοποιούνται μεταξύ «συνδεδεμένων επιχειρήσεων».

Στο άρθρο 10, ρυθμίζεται η φορολογία του εισοδήματος, από τα μερίσματα που καταβάλλονται από την εταιρεία του ενός Συμβαλλομένου Κράτους σε κάτοικο του άλλου Συμβαλλόμενου Κράτους και στο άρθρο 11, ρυθμίζεται η φορολογία εισοδήματος, από τόκους που προκύπτουν στο ένα Συμβαλλόμενο Κράτος και καταβάλλονται σε κάτοικο άλλου Συμβαλλόμενου Κράτους.

Στη συνέχεια, στο άρθρο 12, ρυθμίζεται η «φορολογία δικαιωμάτων» ενώ στο άρθρο 13, αναφέρεται στη «φορολογία της ωφέλειας» που προκύπτει από την εκποίηση ακίνητης περιουσίας, κινητής περιουσίας, πλοίων ή αεροσκαφών, καθώς και από την εκποίηση μετοχών.

 Το άρθρο 14 περιλαμβάνει διατάξεις που αφορούν το εισόδημα από την απασχόληση.

Ακολούθως, το άρθρο 15 ορίζει σχετικά με τις αμοιβές των διευθυντών, καθώς και για άλλες παρόμοιες πληρωμές που αποκτώνται από κάτοικο ενός συμβαλλόμενου κράτους, υπό την ιδιότητά του ως μέλους του Δ.Σ. ή ενός παρόμοιου οργάνου, μιας εταιρείας που είναι κάτοικος του άλλου κράτους.

Στη συνέχεια, το άρθρο 16 περιέχει προβλέψεις σχετικά με το εισόδημα που αποκτάται από κάτοικο ενός συμβαλλόμενο κράτους ως προσώπου που παρέχει υπηρεσίες ψυχαγωγίας, όπως είναι οι καλλιτέχνες, οι μουσικοί, καθώς και οι αθλητές, στο άλλο συμβαλλόμενο κράτος.

Στο άρθρο 17 αναφέρονται οι προβλέψεις σχετικά με τις συντάξεις.

Ενώ στο άρθρο 18 περιέχει προβλέψεις σχετικά με τη φορολογία εισοδήματος που προέρχεται από μισθούς, ημερομίσθια και άλλες παρόμοιες αμοιβές, που καταβάλλονται από ένα συμβαλλόμενο κράτος ή μία πολιτική υποδιαίρεση ή μία τοπική αρχή ή ένα θεσμικό όργανο αυτού προς ένα φυσικό πρόσωπο, έναντι υπηρεσιών που παρασχέθηκαν.

Το άρθρο 19 αναφέρεται στις πληρωμές που λαμβάνει ένας σπουδαστής ή μαθητευόμενος για συντήρηση, εκπαίδευση, εξάσκηση, ο οποίος είναι ή ήταν αμέσως πριν τη μετάβασή του σε ένα συμβαλλόμενο κράτος κατοίκους του άλλου συμβαλλόμενου κράτους και παρίσταται στο πρώτο μόνο για τον σκοπό της εκπαίδευσής του.

Στη συνέχεια, το άρθρο 20 περιέχει προβλέψεις για αφανή εταιρεία.

Ενώ στο άρθρο 21 υπάρχει πρόβλεψη για τα εισοδήματα κατοίκου ενός συμβαλλόμενου κράτους που δεν ρυθμίζονται με τα προαναφερθέντα άρθρα της Σύμβασης.

Στη συνέχεια, το άρθρο 22 ρυθμίζει τη νομική διπλή φορολόγηση όπου το ίδιο εισόδημα ή κεφάλαιο φορολογείται στα χέρια του ιδίου προσώπου από περισσότερα του ενός κράτη. Και στο άρθρο 23 επιχειρείται η καθιέρωση, όπου είναι δυνατόν, ίσων όρων φορολογίας και ανταγωνισμού για τους υπηκόους του ενός συμβαλλομένου κράτους, έναντι των υπηκόων του άλλου εφόσον βρίσκονται κάτω από τις ίδιες συνθήκες.

Το άρθρο 24 καθιερώνει τη διαδικασία αμοιβαίου διακανονισμού για την επίλυση των διαφορών που προκύπτουν από την ερμηνεία των διαφορών και από την εφαρμογή της σύμβασης. Ενώ επιπλέον προβλέπεται και μηχανισμός διαιτησίας κατόπιν αιτήματος του ενδιαφερόμενου για θέματα τα οποία δεν κατέληξαν σε αμοιβαίο διακανονισμό μέσα σε διάστημα δύο ετών.

Το άρθρο 25 περιλαμβάνει αναφορές σχετικά με την ανταλλαγή πληροφοριών και το άρθρο 26 που ορίζει ότι τα συμβαλλόμενα κράτη παρέχουν αμοιβαία συνδρομή για την είσπραξη των φορολογικών απαιτήσεων. Περαιτέρω, στο εν λόγω άρθρο δίνεται ερμηνεία του όρου φορολογική απαίτηση.

 Στη συνέχεια, στο άρθρο 27 αναφέρεται στις προβλέψεις για τα μέλη διπλωματικών και προξενικών αποστολών. Και το άρθρο 28 περιέχει διατάξεις που εμποδίζουν την αναζήτηση της ευνοϊκότερης συμφωνίας μέσω της οποίας πρόσωπα που δεν είναι κάτοικοι ενός συμβαλλόμενο κράτους, μπορεί να ιδρύσουν μια οντότητα η οποία θα είναι κάτοικος αυτού του κράτους, προκειμένου να μειώσουν ή να εξαλείψουν τη φορολογία στο άλλο συμβαλλόμενο κράτος μέσω των προνομίων που προβλέπονται στη σύμβαση αποφυγής διπλής φορολογίας μεταξύ αυτών των δύο κρατών.

Με το άρθρο 29 προβλέπεται η έναρξη της ισχύος της Σύμβασης για τα δύο κράτη. Και με το άρθρο 30 προβλέπεται η δυνατότητα καταγγελίας της Σύμβασης από κάθε ένα από τα συμβαλλόμενα κράτη με κοινοποίηση αυτής τουλάχιστον 6 μήνες πριν από το τέλος οποιουδήποτε ημερολογιακού έτους. Στο πρωτόκολλο της Σύμβασης περιλαμβάνονται ορισμοί σχετικά με τους όρους πλήρους και αναγνωρισμένου χρηματιστήριο, καθώς και διευκρινίσεις σχετικά με ζητήματα διαιτησίας.

Κυρίες και κύριοι συνάδελφοι, η παρούσα Σύμβαση περιλαμβάνει κρίσιμες τεχνικές και φορολογικές διατάξεις και αποτελεί ένα κείμενο αμοιβαίο, οικονομικό, φορολογικό, αναπτυξιακό και επενδυτικό όφελος.

Κλείνοντας, αξίζει να επαναληφθεί ότι οι βραχυχρόνιοι και μακροπρόθεσμοι στόχοι που τίθενται είναι ιδιαιτέρως σημαντικοί και κρίσιμοι για την εδραίωση ενός σταθερού φορολογικού συστήματος, καθώς και για τη συνεχή ενίσχυση και εμπέδωση του φιλοεπενδυτικού κλίματος και περιβάλλοντος για την πατρίδα μας. Πρόκειται για βασικούς και αναγκαίους στόχους στον δρόμο της στρατηγικής για μία συνεχή, ουσιαστική και βιώσιμη ανάπτυξη.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε.

Ο κ. Γιαννούλης, έχει τον λόγο.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Πριν ξεκινήσω, θα είμαι πολύ σύντομος, επειδή συνταξιδεύουμε κιόλας από τη Θεσσαλονίκη στην Αθήνα. Θα ήθελα να παρακαλέσω, στο πλαίσιο της κοινοβουλευτικής δραστηριότητας, αν μπορούμε να έχουμε μεγαλύτερη μέριμνα και πρόνοια για τους χρόνους ενημέρωσης, σύγκλισης, πρόσκλησης των συνεδριάσεων, ακόμα και αν στο μυαλό κάποιων θεωρούνται ήσσονος σημασίας ή διεκπεραιωτικές διαδικασίες.

Καταλαβαίνετε ότι όταν το παίρνεις το σαββατοκύριακο, Δευτέρα μεσημέρι, όταν και εσείς ο ίδιος είστε που το βιώνετε αυτό, χρειάζεται να έρθεις, εν πάση περιπτώσει, να το δούμε.

Σαφέστατα είναι κάποιες αλλαγές που προωθούν τις εμπορικές και επιχειρηματικές σχέσεις με τη χώρα του ανατέλλοντος ηλίου. Οδηγούν όμως σε ένα συμπέρασμα, το οποίο θα μου επιτρέψετε να διατηρήσω το δικαίωμα της επιφύλαξης για να το αναπτύξουμε στην Ολομέλεια, όταν θα έρθει το νομοσχέδιο.

Φαντάζομαι ότι θα έρθει, έτσι δεν είναι, κύριε Πρόεδρε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ναι, θα έρθει στην Ολομέλεια. Εννοείται ότι θα πάει στην Ολομέλεια. Σήμερα είναι μία συνεδρίαση στην Επιτροπή και την Τετάρτη, νομίζω, είναι στην Ολομέλεια.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας):** Οπότε, θα ήθελα να πω ότι, δε χρειάζεται να τρώω και τον χρόνο της Επιτροπής, δε χρειάζεται να μπούμε στην κατ’ άρθρο ανάλυση της συγκεκριμένης συμφωνίας που πρόκειται να νομοθετηθεί. Μου ανοίγει, όμως, ένα μεγάλο παράθυρο και θα διατηρήσω αυτό το δικαίωμα για την Ολομέλεια με την επιφύλαξη των δικαιωμάτων ψήφου, γιατί σε πολλά από τα σημεία που εστιάζει η πρόνοια και μέριμνα αυτής της συμφωνίας έχει την επικουρική αντιστοίχιση και στα όσα συμβαίνουν στην επιχειρηματικότητα, στη μεσαία επιχειρηματικότητα.

Είμαστε σχεδόν στον πολύ φρέσκο αντίκτυπο των οικονομικών δηλώσεων, των εξαγγελιών που έγιναν στη Διεθνή Έκθεση για την ελληνική οικονομία, που δεν ακούστηκε ούτε μία φορά η λέξη «μεσαία επιχειρηματικότητα», επιχειρηματικότητα των μικρομεσαίων ή και των ελεύθερων επαγγελματιών ή των ελληνικών εταιριών εξαγωγής προϊόντων και υπηρεσιών.

Υπάρχουν κάποιοι στατιστικοί δείκτες από την οικονομική συμπεριφορά της συνεργασίας Ελλάδας - Ιαπωνίας που είναι χαρακτηριστικοί για περιόδους ύφεσης και πτώσης σε αυτή την οικονομική δραστηριότητα.

Εν πάση περιπτώσει, δεν διατυπώνω αρνητική άποψη, απλά διατηρώ το κοινοβουλευτικό δικαίωμα της επιφύλαξης, για να κάνουμε μια πιο αναλυτική συζήτηση στο χρονικό πλαίσιο που θα έχουμε την Τετάρτη, στην Ολομέλεια.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε.

Η κ. Βατσινά, έχει το λόγο.

**ΕΛΕΝΗ ΒΑΤΣΙΝΑ (Ειδική Αγορήτρια της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Ευχαριστώ, κύριε Πρόεδρε.

Κυρίες και κύριοι συνάδελφοι, στον ίδιο χώρο και με αφορμή ένα νομοσχέδιο του Υπουργείου Οικονομικών, βρεθήκαμε πριν ελάχιστες ημέρες να συζητάμε την έκταση και τη σημασία που έχουν οι αποφάσεις της Κυβέρνησης για την οικονομία της χώρας. Συζητήσαμε και τοποθετηθήκαμε για τα πολύ σημαντικά ζητήματα που απασχολούν τους Έλληνες πολίτες και αυτά δεν είναι άλλα από την ακρίβεια, τη φορολόγηση και το γεγονός ότι όλα αυξάνονται εκτός από το εισόδημα και τις ευκαιρίες να αυξηθεί το εισόδημα του κάθε συμπολίτη μας.

Βρισκόμαστε ήδη τρεις μήνες πριν κλείσει το έτος, η αγοραστική δύναμη μειώνεται, την ίδια ώρα τα βασικά προϊόντα συνεχίζουν να δοκιμάζονται από το κύμα ανατιμήσεων και τον πληθωρισμό, η ακρίβεια απασχολεί το ελληνικό νοικοκυριό αρχής γενομένης από τα σχολικά είδη και σε λίγες ημέρες θα έχουμε και την επιβάρυνση του κόστους θέρμανσης του φετινού χειμώνα.

Βεβαίως όλοι αυτοί οι προβληματισμοί, δεν αφορούν μόνο τη διαβίωση των ελληνικών νοικοκυριών. Αποτελούν την κύρια αγωνία χιλιάδων μικρών και μεσαίων επιχειρήσεων. Όλα αυτά μας διαβιβάζονται πολύ συχνά από τους αρμόδιους φορείς, το βλέπουμε στις μετρήσεις και σε αναλυτικά στοιχεία, που δείχνουν ότι η ανάγκη να κάνουμε ένα βήμα πιο κοντά στη βοήθεια και στην ενίσχυση των κοινωνιών είναι υπαρκτή.

Επαναλαμβάνω ότι είναι αναγκαίο έστω και τώρα, η Κυβέρνηση να ακούσει τις προτάσεις των μικρομεσαίων επιχειρηματιών και των βιοτεχνών, αλλά και του ΠΑΣΟΚ και να προχωρήσει τη μείωση του ΦΠΑ στα είδη πρώτης ανάγκης, καθώς και σε ρύθμιση του συνόλου των οφειλών με θέσπιση 120 δόσεων, να μην έχουμε έναν ακόμη χειμώνα που θα στηρίξουμε με τη βοήθεια των Ελλήνων και των Ελληνίδων σε pass των 20 και των 30 ευρώ.

Ως προς το σημερινό νομοσχέδιο, όπως ξέρετε το ΠΑΣΟΚ στέκεται πάντα αρωγός σε οτιδήποτε δημιουργεί τις συνθήκες για την ενίσχυση των διεθνών σχέσεων και επενδύσεων. Παίρνοντας ως απαρχή την έκθεση του γενικού λογιστηρίου του κράτους που διευκρινίζει ότι με την κύρωση αυτής της σύμβασης θα έχουμε μια διεύρυνση φορολογικής βάσης και απόδοση εσόδων στον προϋπολογισμό, ξεκινάμε με θετικό πρόσημο. Ωστόσο θα πρέπει να ικανοποιηθεί κάποια στιγμή και το πάγιο αίτημα του ΠΑΣΟΚ, όταν υπάρχει οποιαδήποτε σύμβαση αποφυγής διπλής φορολογίας - που τέτοιες έχουν κυρωθεί πολλές στην ελληνική Βουλή - να αποτυπωθεί και να παρουσιαστεί ενώπιον του σώματος σε νούμερα αυτή η αύξηση των εσόδων. Εννοώ να γίνει κατανοητό τόσο από εμάς όσο και από όσους μας παρακολουθούν, ποια είναι η μετρήσιμη επίδρασή τους στην ελληνική οικονομία. Κατά τα άλλα διαπιστώνεται ότι υπάρχουν διατάξεις που μπορούν να οδηγήσουν πράγματι στη φορολόγηση συναλλαγών στην Ελλάδα, ιδίως των μισθώσεων των κερδών επιχειρήσεων που αφορούν και τις δύο χώρες. Παράλληλα εξισορροπείται και ένα σύστημα με κριτήρια κοινωνικά, για τους ανθρώπους που έχουν κάποια πηγή εισοδήματος όπως μισθό ή σύνταξη από την Ιαπωνία που δικαιωματικά είναι πιο ορθό να υπάρχει η επιλογή της φορολόγησης με όρους της χώρας που τα εισοδήματα αυτά αποκτήθηκαν.

Κατά τα λοιπά, μιλάμε για μία τυπική κύρωση των συμβάσεων αυτών από τη Βουλή. Αυτό είναι το έργο μας, να μπορούμε να ελέγχουμε αλλά και να είμαστε συνεπείς στις διεθνείς μας υποχρεώσεις. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Κόντης για μία σύντομη τοποθέτηση και την πρόθεση ψήφου για το νομοσχέδιο.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Εγώ σαν πρώην κάτοικος του εξωτερικού - διατηρώ ακόμα και τον τίτλο - είμαι υπέρ της αποφυγής διπλής φορολογίας, γιατί φορολογούμαστε σε μια χώρα στο εξωτερικό από όπου πηγάζουν τα εισοδήματά μας και μετά καλούμαστε να φορολογηθούμε και εδώ. Σχετικά με την Ιαπωνία, επειδή την έχω ζήσει καλά με φίλους οι οποίοι δούλευαν εκεί, είναι μια χώρα από την οποία πρέπει να ζητήσουμε τους διεθνείς κανόνες και αυτά που ζητάει από εμάς, να τα εφαρμόζει και για τους εργαζόμενους που εργάζονται εκεί, γιατί είναι μια χώρα η οποία δύσκολα δίνει παραμονή σε εργαζόμενο. Θυμάμαι όταν ήμουν πλοίαρχος στην εταιρεία του κ. Βαρδινογιάννη στην AVIN και πήγαινα με το Kriti Coral και άλλα πλοία εκεί, οι εργαζόμενοι της εταιρείας, της Motoroil, που βρίσκονταν εκεί έπρεπε να βγαίνουν κάθε τρεις μήνες έξω και να πηγαίνουν μέσα, ενώ ήταν εκεί πάνω από 5 - 6 χρόνια. Δεν τους έδιναν ούτε καν άδεια παραμονής και υπήρχε εργαζόμενος παντρεμένος με γιαπωνέζα και δεν του έδιναν μονιμότητα εκεί. Ενώ στην Ελλάδα σε 40 επιχειρήσεις γιαπωνέζικες που υπάρχουν, οι εργαζόμενοι είναι όλοι Ιάπωνες. Δηλαδή δεν θα φορολογούνται τα εισοδήματα των εργαζόμενων Ιαπώνων στην Ελλάδα και καλώς να μην φορολογούνται, δεν δέχονται Έλληνες να εργάζονται σε επιχειρήσεις τους, παίρνουν στελέχη απέξω μόνο. Δεν ξέρω αν το κατώτερο προσωπικό σε όλες τις επιχειρήσεις αν ψάξετε να δείτε είναι όλο Ιάπωνες. Δεν συμβαίνει το αντίστοιχο στην Ιαπωνία που επιβάλλουν να εργάζονται οι Ιάπωνες, τα υψηλά ηγετικά στελέχη, με εξαίρεση 1 - 2 οι οποίοι μπορεί να είναι αλλοδαποί. Θα πρέπει λοιπόν να συμβαδίζουν οι απαιτήσεις και στα δύο, ό τι κάνουμε εμείς και τους παρέχουμε να κάνουν κι αυτοί αντίστοιχα προς εμάς. Δεν ξέρω αν υπάρχουν άλλες λεπτομέρειες, που σίγουρα θα υπάρχουν, στις οποίες οι κατά τα άλλα αξιαγάπητοι Ιάπωνες είναι απόλυτα αυστηροί και σωβινιστές και είναι απόλυτα εχθρικοί προς τους εργαζόμενους του ξένου κεφαλαίου θεωρητικά, οι οποίοι ήδη εργάζονται στις χώρες τους. Είναι ένα θέμα που το κρατάνε πολλά χρόνια. Ας προσέξουμε λοιπόν αυτό, στα πλαίσια της εμπορικής συνεργασίας και όλων αυτών. Η Ιαπωνία να ανοίξει λίγο την αγκαλιά της και για τους Έλληνες οι οποίοι είναι πολύ λιγότεροι από τους Ιάπωνες που εργάζονται εδώ και να υπάρχει η πραγματική ανταποδοτικότητα.

Δηλαδή, μπορεί να γλιτώσουν τρεις Έλληνες υπολογίζω ή τέσσερις να είναι στην Ιαπωνία σήμερα, λέω τώρα απλά και έχουμε εδώ εκατοντάδες Ιάπωνες, μπορώ να πω χιλιάδες. Το όφελος είναι περισσότερο προς αυτούς, είναι ετεροβαρές. Να κοιτάξουμε τι γίνεται, ώστε να δοθούν κίνητρα να πηγαίνουν οι Έλληνες. Ξέρετε πολλές ναυτιλιακές εταιρείες κάνουν δεξαμενισμούς στην Ιαπωνία, στο Κόμπε, στη Γιοκοχάμα, σε πολλά μέρη εκεί και δεν έχουν τη δυνατότητα να στέλνουν στελέχη τα οποία θα μένουν να παρακολουθούν για παράδειγμα ένα δεξαμενισμό επί μακρόν. Θα πρέπει να τα κοιτάξουμε αυτά. Να δούμε ότι συμφωνούν με όσα θέλουν και αυτοί να συμβαίνει στους Ιάπωνες εργαζόμενους και όλα θα είναι κατ’ ευχήν, όπως τα ζητάμε και εμείς και αυτοί.

 Σχετικά με το νομοσχέδιο, θα το μελετήσουμε περισσότερο. Εγώ δεν είχα την ευκαιρία, γιατί αλλιώς ήταν να ασχοληθεί σήμερα συνάδελφος και θα επωφεληθούμε για την Ολομέλεια. Σας ευχαριστώ και για τη σειρά που μου δόθηκε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. του Κ.Κ.Ε.):** Ευχαριστώ πολύ, κύριε Πρόεδρε. Τώρα γίνεται μια συζήτηση για μια σύμβαση, Δεν γίνεται τυχαία μεταξύ Ελλάδας και Ιαπωνίας. Τέτοιες συμβάσεις έρχονται συχνά πυκνά στο Κοινοβούλιο και υπερψηφίζονται από όλα τα κόμματα του ευρωμονόδρομου, αλλά και τις κυβερνήσεις που κατά καιρούς διαχειρίστηκαν την εξουσία του κεφαλαίου στην πατρίδα μας, ΣΥΡΙΖΑ, ΠΑΣΟΚ, ΝΔ και μάλιστα ασυζητητί. Είναι γεγονός πως και αυτή η σύμβαση βασίζεται στην πρότυπη σύμβαση του οικονομικού οργανισμού συνεργασίας και ανάπτυξης και δεν έχει σκοπό άλλο από το να εξασφαλίσει το κατάλληλο επενδυτικό περιβάλλον σε ξένα μονοπώλια, όπως και ελληνικά στην Ιαπωνία σήμερα να προχωρήσουν τα επενδυτικά τους βήματα. Σε καμία περίπτωση, όμως, δεν έρχεται να ικανοποιήσει λαϊκές ανάγκες.

 Να θυμηθούμε λίγο και να φρεσκάρουμε στους περισσότερους που μας ακούν. Πριν περίπου ενάμιση χρόνο είχαμε την επίσκεψη του Πρωθυπουργού στην Ιαπωνία. Σε λιγότερο από μισό χρόνο είχαμε τις δηλώσεις του Υπουργού Οικονομικών, ο οποίος προσκάλεσε τους Ιάπωνες επενδυτές να επενδύσουν στην πατρίδα μας, μια που η Ελλάδα έχει πιάσει την επενδυτική βαθμίδα, έχει ένα προνομιακό περιβάλλον, έτσι ώστε τόσο στον τουρισμό, τη ναυτιλία, τα logistic θα μπορέσει να έρθει ένας κολοσσός από την Ιαπωνία να επενδύσει στην Ελλάδα. Οι ίδιες διαβεβαιώσεις ήτανε και από τον ίδιο τον Πρωθυπουργό, ο οποίος μίλησε για φιλικό περιβάλλον και είναι λογικό όταν σήμερα στην πατρίδα μας έχουν μπει οι βάσεις για να δουλεύουν αδιαμαρτύρητα οι εργαζόμενοι 13 και 14 ώρες, 5, 6, 7 μέρες την εβδομάδα, με χαμηλούς μισθούς, με προνομιακό φορολογικό περιβάλλον στους στρατηγικούς επενδυτές, τα μονοπώλια, τους εφοπλιστές και τους βιομηχάνους, τέτοιες κινήσεις να γίνονται απέναντι στο ντόπιο, αλλά και το ξένο κεφάλαιο.

Θα πρέπει να πούμε ότι αν αναλογιστεί κανείς ότι είναι μόλις 300 Έλληνες στην ελληνική κοινότητα της Ιαπωνίας δεν έχει να κάνει με τη διπλή φορολογία και την αποφυγή διπλής φορολογίας των μισθωτών, των συνταξιούχων, άσχετα αν το αναφέρει το κείμενο, έχει να κάνει με το να εξασφαλιστούν οι όροι και οι προϋποθέσεις, έτσι ώστε να μη φορολογείται το κεφάλαιο. Αν αναλογιστούμε κιόλας ότι κανένας ξένος επενδυτής αν έρθει σήμερα να επενδύσει δεν έχει πόθεν έσχες για οποιαδήποτε αγορά κινητού, για οποιαδήποτε εταιρεία συστήσει στην πατρίδα μας, φορολογείται εκεί που είναι η έδρα του ή εκεί που είναι μόνιμος κάτοικος. Καταλαβαίνετε ότι δεν θα έχει κανένα λόγο και το φορολογικό σύστημα της Ελλάδας όσο προνομιακό και αν είναι, που είναι σήμερα, σε όλους αυτούς τους επενδυτές.

Πρέπει να σημειώσουμε και είναι πολύ σημαντικό, δεν απασχολεί καθόλου έναν που έχει ένα ψιλικατζίδικο, έναν που έχει ένα μανάβικο, ένας που είναι έμπορος λαϊκών αγορών, ένας που δουλεύει στη φάμπρικα, στα διυλιστήρια ή στην οικοδομή αυτή η σύμβαση που φέρνει προς συζήτηση η Κυβέρνηση. Έχουμε βάλει επανειλημμένως και περιμένουμε να έρθει κάποια στιγμή προς συζήτηση το πρόβλημα και το ζήτημα που έχουμε αναδείξει κατά καιρούς με το αφορολόγητο στις 12.000 για όλους τους μισθωτούς, τους συνταξιούχους, τους αυτοαπασχολούμενους με 3.000 ευρώ ανά παιδί.

Επιπλέον, με την κατάργηση του προστίμου και των ποινών λόγω της μη συλλογής αποδείξεων με την ψηφιακή κάρτα, κάτι που τους οδηγεί σε ένα τρελό κυνηγητό με το πλαστικό χρήμα, για να καλύψουν τις δαπάνες τους.

Έχουμε βάλει το ζήτημα της κατάργησης των τεκμηρίων στους ελεύθερους επαγγελματίες και τους μικρούς αυτοαπασχολούμενους. Έχουμε βάλει το ζήτημα της κατάργησης των τεκμηρίων στους μικρούς βιοπαλαιστές αγρότες και μια σειρά άλλα ζητήματα που απασχολούν. Η σύμβαση αυτή δε μιλάει ούτε για φορολόγηση του κεφαλαίου με 40%-45% ούτε με κυνήγι όλων αυτών που πληρώνουν μόλις το 5%, ενώ καρπώνονται πάνω από το 80% του πλούτου στην πατρίδα μας.

Έρχεται, ακριβώς, για να πει ότι «η Ελλάδα σήμερα είναι έτοιμη» μέσα από τις θυσίες, το αίμα και τον ιδρώτα του λαού μας, να δεχτεί τα κεφάλαια τα ιαπωνικά, έτσι ώστε να μεγαλώσουν την κερδοφορία τους, να μεγαλώσουν όσο γίνεται μέσα από τις επενδύσεις τους και τα κέρδη τους και κάτι αντίστοιχο να κάνουν και τα ελληνικά κεφάλαια, τα οποία μπορούν να επενδυθούν στην Ιαπωνία.

Έχει μεγάλη σημασία και το τονίζουμε ότι στα πλαίσια και της επίσκεψης του ίδιου του Πρωθυπουργού, αλλά και των συναντήσεων με τον Υφυπουργό μπαίνει το ζήτημα - και έχει σημασία και το είχαμε θίξει και τότε ως Κ.Κ.Ε. - της προσπάθειας επέκτασης του ΝΑΤΟ και στην περιοχή του Ινδικού-Ειρηνικού Ωκεανού. Μάλιστα, η προσπάθεια που κάνει και η Ευρωπαϊκή Ένωση και το ΝΑΤΟ να πάρει υπό τη σκέπη της και την Ιαπωνία είναι ένα πολύ σημαντικό ζήτημα που πρέπει να μας απασχολήσει.

Η χώρα μας, ούτως η άλλως, είναι βαθιά βουτηγμένη σε δύο ιμπεριαλιστικούς πολέμους. Δίνουμε γη και ύδωρ σήμερα ως μέλος του ΝΑΤΟ στον εξοπλισμό, στον ανεφοδιασμό και στην υποστήριξη τόσο του «κράτους-δολοφόνου», του Ισραήλ, όσο και την επέμβαση των Ηνωμένων Πολιτειών και του ΝΑΤΟ στο έδαφος της Ουκρανίας, κάτι το οποίο πρέπει να σταματήσει και να κοπεί «μαχαίρι».

Άρα, ολοκληρώνοντας, δεν πρέπει ο ελληνικός λαός να έχει καμία αυταπάτη για αυτή τη σύναψη περί «μη διπλής φορολογίας των δύο χωρών». Γίνεται, καθαρά, για τους σκοπούς και τους στόχους του κεφαλαίου, για αυτό, λοιπόν, και την καταψηφίζουμε.

Σας ευχαριστώ πολύ, κ. Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κ. συνάδελφε.

Συνεχίζουμε με τον Ειδικό Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», τον κ. Στυλιανό Φωτόπουλο.

Ορίστε, κ. συνάδελφε.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστήσω, κ. Πρόεδρε.

Μια διευκρίνιση σε αυτό, το οποίο είπε νωρίτερα ο συνάδελφος από τους «ΣΠΑΡΤΙΑΤΕΣ», απλά, για να μην υπάρχουν παρεξηγήσεις σε αυτά που ακούγονται στην Επιτροπή: Είπε ότι «οι Ιάπωνες εργαζόμενοι, οι οποίοι εργάζονται σε εταιρείες στην Ελλάδα φορολογούνται στην Ιαπωνία». Όχι, όταν δουλεύουν πάνω από 183 ημέρες στην Ελλάδα, είναι φορολογικοί κάτοικοι Ελλάδος και υποχρεούνται για το παγκόσμιο εισόδημά τους - όπως γνωρίζετε πολύ καλά - να το δηλώνουν στην Ελλάδα. Άρα, για να μην υπάρχουν παρεξηγήσεις, οφείλουμε να το καταθέσουμε και να καταγραφεί στα πρακτικά.

Τώρα, όσον αφορά στο παρόν νομοσχέδιο. Εισαγωγικά, σχετικά με τις σχέσεις μας με τη συμβαλλόμενη χώρα, την Ιαπωνία, οφείλουμε να σημειώσουμε ότι οι διπλωματικές μας σχέσεις ξεκίνησαν από το μακρινό 1899, όταν και υπογράφηκε το Σύμφωνο Φιλίας και Εμπορίου στην Αθήνα μεταξύ του Έλληνα Υπουργού Εξωτερικών με τον πληρεξούσιο Υπουργό της Πρεσβείας της Ιαπωνίας. Η Ελληνική Πρεσβεία λειτουργεί στο Τόκιο από το 1960, την ίδια χρονιά που η Ιαπωνική Πρεσβεία στην Αθήνα αποφάσισε την αναβάθμιση του Ιαπωνικού Προξενείου, το οποίο ήδη είχε ανοίξει από το 1956. Έκτοτε οι σχέσεις των 2 χωρών είναι σε πάρα πολύ καλό επίπεδο με αμοιβαία υποστήριξη, ανταλλαγή υποψηφιοτήτων σε διεθνείς οργανισμούς.

Τώρα, όσον αφορά στις οικονομικές σχέσεις μεταξύ Ελλάδος-Ιαπωνίας και της συμβαλλομένων οφείλουμε να καταθέσουμε ότι είναι μια από τις ισχυρότερες οικονομίες παγκοσμίως, επί μακρόν τρίτη σε μέγεθος ΑΕΠ, χάνοντας μόλις πέρσι τη συγκεκριμένη θέση από τη Γερμανία.

Μέχρι και το 2019 το εμπορικό ισοζύγιο μεταξύ Ελλάδος και Ιαπωνίας ήταν εις βάρος μας, ήταν ελλειμματικό για την Ελλάδα. Από το 2020 το εμπορικό ισοζύγιο έγινε πλεονασματικό υπέρ μας, παραμένοντας έτσι ως και σήμερα με σημαντικά ποσά. Μιλάμε για μια ωφέλεια περίπου στο 1,5 δισ. την τελευταία τετραετία.

Το 2023 - όπως και τα προηγούμενα 2 χρόνια - το μεγαλύτερο μέρος των εξαγωγών από την Ελλάδα προς την Ιαπωνία αφορούσε στον καπνό και σε προϊόντα αυτού. Ειδικότερα, για το 2023 το νούμερο ένα εξαγώγιμο προϊόν από την Ελλάδα προς την Ιαπωνία ήταν τα θερμαινόμενα προϊόντα καπνού σε ποσοστό σχεδόν 90% επί του συνόλου.

Με το παρόν νομοσχέδιο κυρώνεται η σύμβαση μεταξύ της Ελληνικής Δημοκρατίας και της Ιαπωνίας για την αποφυγή της διπλής φορολογίας αναφορικά με τους φόρους εισοδήματος και την αποτροπή της φοροδιαφυγής και της φοροαποφυγής και το πρωτόκολλο αυτής, όπως υπογράφηκαν στην Αθήνα την 1η Νοεμβρίου του 1900, το 2023.

Σε κάθε περίπτωση δεν μπορούμε να δούμε αρνητικά το συγκεκριμένο νομοσχέδιο και τη διεύρυνση των σχέσεων μας με την Ιαπωνία αλλά, δυστυχώς, ο νομοθέτης δεν μας δίνει κανένα απολύτως στοιχείο και αριθμούς. Μνημονεύεται απλά στην Έκθεση ότι από τις προτεινόμενες διατάξεις και τη συνακόλουθη διευκόλυνση ανταλλαγής αγαθών και υπηρεσιών καθώς και της κίνησης κεφαλαίων και προσώπων μεταξύ των δύο χωρών στο πλαίσιο εφαρμογής της κυρούμενης σύμβασης αναμένεται να διευρυνθεί η φορολογική βάση γεγονός που θα έχει ως αποτέλεσμα την απόδοση συνολικά περισσότερων εσόδων στον κρατικό προϋπολογισμό. Πώς αποτυπώνεται όμως στην πραγματικότητα αυτή η αναφορά; Τι κέρδισε ή τι θα κερδίσει το ελληνικό κράτος από το εμπορικό μας ισοζύγιο με την Ιαπωνία τα τελευταία χρόνια, πέρα από το από το πλεόνασμα στο εμπορικό ισοζύγιο. Θα ήταν χρήσιμη έστω και μια ενδεικτική αποτίμηση και εκτίμηση του αρμόδιου υπουργείου στη συζήτηση στην Ολομέλεια.

Περαιτέρω, όσον αφορά τη σύμβαση αυτή καθαυτή, δυστυχώς, βρίθει ασαφειών με πληθώρα δυνητικών ρυθμίσεων που αναμφίβολα τις καθιστούν προβληματικές. Με τα τόσα «μπορεί» που σημειώνονται στις επίμαχες διατάξεις ποιος και πώς θα αποφασίζει σε ποιο κράτος θα φορολογηθούν, επί παραδείγματι, οι ωφέλειες από κεφάλαιο και οι διευθυντικές αμοιβές. Θα περιμένουμε εύλογα σαφείς διατυπώσεις προς αποφυγή δυσχερειών πρακτικής εφαρμογής.

Μπορεί να πρόκειται για κάτι καταρχήν άσχετο με το παρόν νομοσχέδιο οφείλω όμως να καταθέσω και να το θέσω υπόψιν του αρμόδιου Υπουργού. Επειδή ακριβώς πρόκειται για σύμβαση αποφυγής διπλής φορολόγησης οφείλω να κάνω μια παρατήρηση η οποία αφορά μια καταγγελία που μας έχει έρθει σχετικά με τη Σουηδία. Είναι μια σύμβαση αποφυγής διπλής φορολογίας που πλέον δεν ισχύει από 1/1/2022 γεγονός που δημιουργεί σημαντικά προβλήματα στους Έλληνες που επιθυμούν τη μετοίκησή στη χώρα μας την επιστροφή, δηλαδή, στην πατρίδα μετά τη συνταξιοδότησή τους. Θα θέλαμε να πάρουμε μια απάντηση να μας πείτε αν έχετε υπόψη σας να προχωρήσετε και στην κύρωση αυτή, γιατί ουσιαστικά απασχολεί πολύ περισσότερους από τη συγκεκριμένη σύμβαση μεταξύ Ελλάδας-Ιαπωνίας.

Σας ευχαριστώ, κύριε Πρόεδρε.

 Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Αποστολάκη Ελένη-Μαρία (Μιλένα), Βατσινά Ελένη, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Πέρκα Θεοπίστη, Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη, Κόντης Ιωάννης, Χαλκιάς Αθανάσιος και Αυγενάκης Ελευθέριος.

**ΑΠΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε.

Τον λόγο έχει η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):**  Ευχαριστώ κύριε Πρόεδρε.

Κι εγώ δεν θα απασχολήσω πολύ την Επιτροπή, θέλω ξεκινώντας να πω ότι η σύμβαση σύμφωνα και με τον τίτλο της αφορά την εξάλειψη της διπλής φορολόγησης μεταξύ Ελλάδας και Ιαπωνίας και την αποτροπή της φοροδιαφυγής και της φοροαποφυγής. Είναι και οι δύο πραγματικά πολύ σημαντικοί στόχοι για την οικονομική συνεργασία, την ανάπτυξη και τη φορολογική δικαιοσύνη.

Αλλά αλλάζοντας σε μία εποχή της τεράστιας φοροδιαφυγής από την πλευρά μεγάλων επιχειρήσεων που δραστηριοποιούνται σε πολλές χώρες, είναι κρίσιμο μέσω τέτοιων συμβάσεων να αντιμετωπίζεται, να καταπολεμάται και να εξαλείφεται, εντέλει, κάθε μορφή φοροδιαφυγής και φοροαποφυγής. Φοροδιαφυγή και φοροαποφυγή που διευρύνει με ασύλληπτο τρόπο τις ανισότητες και ουσιαστικά στερεί από τα κράτη και τους πολίτες έσοδα ζωτικής σημασίας για την κάλυψη αναγκών σε παροχές στο κοινωνικό κράτος και σε υποδομές. Άρα, αυτό που θα έπρεπε να εξετάσουμε σε αυτή τη σύμβαση πρωτίστως θα ήταν αν όντως καταπολεμά ουσιαστικά την φοροδιαφυγή.

 Η φορολόγηση του εισοδήματος από ακίνητη περιουσία, κέρδη επιχειρήσεων, διεθνείς ναυτιλιακές και αεροπορικές μεταφορές, συνδεδεμένες επιχειρήσεις, μερίσματα, τόκους, δικαιώματα, οφέλη από κεφάλαιο στο πλαίσιο των προϋποθέσεων και των όρων που τίθενται- π.χ. ως μη εξαιρέσεις, μόνιμη εγκατάσταση και προσδιορισμός κερδών μόνιμης εγκατάστασης, έργα, αντιπρόσωποι διάρκειας- φαίνεται πως και μετά τη σύμβαση δεν εξαλείφεται ο κίνδυνος και περιθώρια ελιγμών και δίοδοι απόκρυψης ή αποχαρακτηρισμό κερδών και οφειλών, ώστε αυτά να φορολογηθούν με ευνοϊκότερο από ό,τι θα έπρεπε τρόπο ή, εν τέλει, να έχουμε και φοροαπαλλαγές. Άλλωστε, σύμφωνα με την Έκθεση Συνεπειών Ρύθμισης έχουμε συνάψει με άλλες 57 χώρες με τέτοιου είδους συμβάσεις εντός και εκτός Ευρώπης και δεν βλέπουμε ότι έχει περιοριστεί καθόλου η φοροδιαφυγή, η φοροαπαλλαγή διεθνώς.

Τώρα η αμοιβαία παροχή πληροφοριών μεταξύ των φορολογικών αρχών, και όχι μόνο για λόγους εφαρμογής της σύμβασης αλλά κυρίως για την καταπολέμηση της φοροδιαφυγής και της φοροαποφυγής, βεβαίως είναι κρίσιμη. Η μέχρι σήμερα όμως διεθνής εμπειρία οι «φορολογικοί παράδεισοι», οι πρακτικές των πολυεθνικών και των off shore εταιρειών, η τεράστια φοροδιαφυγή παγκοσμίως δείχνουν ότι είτε τα μέτρα δεν επαρκούν, είτε όλες αυτές οι διακηρύξεις των κυβερνήσεων, των διεθνών οργανισμών, οι συμβάσεις δεν είναι απολύτως ειλικρινής.

Η έκθεση του Γενικού Λογιστηρίου του Κράτους, αναφέρει ότι από τις προτεινόμενες Διατάξεις και τη διευκόλυνση ανταλλαγής αγαθών και υπηρεσιών, καθώς και της κίνησης κεφαλαίων και προσώπων μεταξύ των δύο χωρών στο πλαίσιο εφαρμογής της κινούμενης σύμβασης, αναμένεται να διευρυνθεί η φορολογική βάση. Γεγονός, που θα είχε ως αποτέλεσμα την απόδοση συνολικά περισσοτέρων εσόδων στον Κρατικό Προϋπολογισμό, όπως το είπανε και οι προηγούμενοι συνάδελφοι. Δεν υπάρχει όμως, καμία και πουθενά αριθμητική εκτίμηση. Δεν υπάρχει, κάποια τάξη μεγέθους για το τι συμβαίνει μέχρι τώρα στο πλαίσιο της φορολογικής σχέση Ελλάδας, Ιαπωνίας; Υπάρχει, μια σχέση με τις δύο χώρες επενδυτικοί κλπ.

 Έχουμε, κάποια στοιχεία;

 Έχει η Κυβέρνηση, δεδομένα και εκτιμήσεις;

 Χάνονται φορολογικά έσοδα και ποσά; Ή θα αυξηθούν μετά την εφαρμογή της σύμβασης αυτά τα φορολογικά έσοδα και πόσο; Αυτό είναι το ερώτημα.

 Σε ότι αφορά τη στάση μας, η «Νέα Αριστερά» ως, «Νέα Αριστερά», επιφυλασσόμαστε για την Ολομέλεια. Ευχαριστώ κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Ανδρέας Βορύλλας, Ειδικός Αγορητής της Κοινοβουλευτικής ομάδας «Δημοκρατικό Πατριωτικό Κίνημα ‘’Νίκη’’».

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ** **ΚΙΝΗΜΑ ‘’ΝΙΚΗ’’»):** Σας ευχαριστώ, κύριε Πρόεδρε.

 Η Κυβέρνηση, φέρνει προς συζήτηση την κύρωση της σύμβασης μεταξύ της Ελληνικής Δημοκρατίας και της Ιαπωνίας για την αποφυγή της διπλής φορολογίας, αναφορικά με τους φόρους εισοδήματος και την αποτροπή φοροδιαφυγής και φορ αποφυγής. Στην πραγματικότητα, η κύρωση σύμβασης μεταξύ της Ελληνικής Δημοκρατίας και της Ιαπωνίας, έρχεται σε συνέχεια της Συμφωνίας, οικονομικής εταιρικής σχέσης Ευρωπαϊκής Ένωσης και της Ιαπωνίας, που τέθηκε σε ισχύ την 1η Φεβρουαρίου του 2019. Οι επιχειρήσεις της Ευρωπαϊκής Ένωσης, εξάγουν ήδη πάνω από 58 δισ. ευρώ σε αγαθά και 28 δισ. ευρώ, σε υπηρεσίες στην Ιαπωνία κάθε χρόνο.

Η Συμφωνία οικονομικής εταιρικής σχέσης Ευρωπαϊκής Ένωσης Ιαπωνίας, μείωσε τους εμπορικούς φραγμούς, που αντιμετωπίζουν οι ευρωπαϊκές επιχειρήσεις κατά τις εξαγωγές προς την Ιαπωνία και τη βοήθησε να ανταγωνίζονται καλύτερα στην αγορά αυτή. Η Ιαπωνία, έχει την τέταρτη μεγαλύτερη αγορά γεωργικών εξαγωγών στην Ευρωπαϊκή Ένωση.

Η πρόοδος στην αγορά της Ιαπωνίας, έχει βελτιωθεί για πολλά ευρωπαϊκά προϊόντα ιδίως στον οίνο, τα οινοπνευματώδη ποτά, μπύρες, τα προϊόντα με βάση το κρέας και τα γαλακτοκομικά προϊόντα. Για το 2023, οι εξαγωγές της Ιαπωνίας προς την Ελλάδα, ανέλθηκαν σε 380 εκατομμύρια ευρώ, ενώ οι εξαγωγές της Ελλάδας προς την Ιαπωνία, σε 700 εκατομμύρια ευρώ. Το μεγαλύτερο μέρος των εξαγωγών από την Ελλάδα στην Ιαπωνία, αφορούσε τον καπνό και προϊόντα αυτού, σε ποσοστό σχεδόν 90% επί του συνόλου.

Η Ελλάδα, κατέχει ασήμαντο μερίδιο επί της συνολικής αξίας των ιαπωνικών εισαγωγών της τάξεως του 0,10% των προμηθευτών της Ιαπωνίας. Η αξία των ιαπωνικών εξαγωγών προς την χώρα μας, αντιστοιχεί σε 0,06% της συνολικής αξίας ιαπωνικών εξαγωγών, για το 2023. Τα παραπάνω στοιχεία δείχνουν, ότι το διμερές εμπόριο μεταξύ των δύο χωρών είναι σε πολύ χαμηλά επίπεδα. Ενώ, η Συμφωνία οικονομικής εταιρικής σχέσης Ευρωπαϊκής Ένωσης Ιαπωνίας έχει τεθεί σε ισχύ από το 2019, η Κυβέρνηση δεν έχει κρατήσει επί της ουσίας, απέτυχε, να εκμεταλλευθεί την εν λόγω συμφωνία και να προωθήσει το διμερές εμπόριο μεταξύ των δύο χωρών παρόλο, που η ιαπωνική αγορά έχει ανοίξει προς τα αγαθά των χωρών μελών της Ευρωπαϊκής Ένωσης.

 Σήμερα η Κυβέρνηση, φέρνει προς κύρωση της σύμβασης μεταξύ της Ελληνικής Δημοκρατίας και της Ιαπωνίας, για την αποφυγή της διπλής φορολογίας χωρίς, να έχει επιτευχθεί σοβαρή αύξηση του διμερούς εμπορίου, προς όφελος της χώρας μας οπότε, τα όποια οφέλη από την εφαρμογή της σύμβασης, θα είναι εξαιρετικά περιορισμένα. Πριν την κύρωση της παραπάνω σύμβασης θα έπρεπε να έχουν προωθηθεί σημαντικές εμπορικές συμφωνίες στους εξής τομείς. Ελληνικά τρόφιμα, όπως τυριά κυρίως, φέτα, ελαιόλαδο, κονσερβοποιημένα φρούτα, βιολογικές, τροφές βότανα.

 Η Ιαπωνία, είναι μεταξύ των μεγαλύτερων εισαγωγέων γεωργικών προϊόντων και τροφίμων, καθώς έχει πολύ χαμηλό συντελεστή αυτάρκειας. Ας σημειωθεί ότι πρόκειται για μία αγορά 125 εκατομμυρίων κατοίκων, με υψηλό διαθέσιμο εισόδημα και με διατροφικά πρότυπα, που σταδιακά συγκλίνουν προς τα δυτικά.

 Ελληνικά κρασιά. Τα τελευταία χρόνια, γίνεται μια οργανωμένη προσπάθεια προώθησης του ελληνικού οίνου, η οποία φαίνεται να αποδίδει. Σε αυτή τη βάση, πρέπει οι προσπάθειες να συνεχιστούν και να ενισχυθούν προκειμένου, τόσο να εδραιωθούν τα υπάρχοντα ελληνικά κρασιά στην ιαπωνική αγορά, όσο και να εισαχθούν νέα.

 Καλλυντικά. Στην Ιαπωνία, υπάρχει σημαντική ζήτηση για καλλυντικά από φυσικά συστατικά, όπως το ελαιόλαδο και τη μαστίχα. Επίσης, ιδιαίτερη προτίμηση υπάρχει για τα βιολογικά προϊόντα υψηλής ποιότητας.

Φάρμακα, παραφαρμακευτικά προϊόντα. Πρόκειται, για σημαντική αγορά στην οποία ήδη αρκετές ελληνικές επιχειρήσεις έχουν καταφέρει, να προωθήσουν αποτελεσματικά τα προϊόντα τους. Τα ελληνικά γενόσημα φάρμακα, είναι αξιόπιστα και ανταγωνιστικά και επομένως έχουν δυνατότητες στην ιαπωνική αγορά.

 Τουρισμός. Σε ότι αφορά την προώθηση της Ελλάδας ως τουριστικού προορισμού στην Ιαπωνία, προέχει στην παρούσα φάση η δικτύωση μας με τον τουριστικό κόσμο της Ιαπωνίας και η ενημέρωση για νέους προορισμούς. Ακόμη και πασίγνωστοι προορισμοί, όπως η Ρόδος, η Χαλκιδική, και τα Επτάνησα είναι ουσιαστικά άγνωστα για τους Ιάπωνες. Για να αυξήσουμε, επομένως, το τουριστικό ρεύμα από την Ιαπωνία πρέπει αφενός να προβάλουμε περισσότερο τους ήδη δημοφιλείς, στους Ιάπωνες, προορισμούς, αλλά να κάνουμε γνωστούς και άλλους. Ειδικά προορισμούς που θα μπορούσαν να λειτουργήσουν καθ’ όλη τη διάρκεια του έτους, καθώς οι Ιάπωνες ταξιδεύουν και σε περιόδους που δεν είναι αιχμής για τον ελληνικό τουρισμό.

Ως γνωστόν, μέχρι σήμερα, δεν υπάρχει απευθείας αεροπορική σύνδεση Αθήνας – Τόκιο. Θα πρέπει να εξεταστεί αυτή η δυνατότητα έστω και με μία πτήση την εβδομάδα. Το 2024 έχει ανακηρυχθεί ως έτος πολιτισμού και τουρισμού Ελλάδας - Ιαπωνίας. Επομένως θα είναι μια πολύ καλή ευκαιρία να υλοποιηθούν μια σειρά από δράσεις, όπως σεμινάρια παρουσίασης του ελληνικού τουρισμού, πολιτιστικές και γαστρονομικές εκδηλώσεις τόσο για την προώθηση της Ελλάδας ως ταξιδιωτικού προορισμού όσο και των προϊόντων της.

Επενδύσεις στην Ελλάδα. Παρ’ όλο που η Ιαπωνία συγκαταλέγεται μεταξύ των χωρών που πραγματοποιούν τις μεγαλύτερες άμεσες επενδύσεις στο εξωτερικό οι ιαπωνικές επενδύσεις στη χώρα μας είναι πολύ μικρές και περιορίζονται, κυρίως, σε εμπορικά δίκτυα αντιπροσώπων. Υπάρχουν περίπου 45 ιαπωνικές επιχειρήσεις που δραστηριοποιούνται στη χώρα μας σε τομείς όπως ναυτιλία, καπνά, αυτοκίνητα, ηλεκτρονικά φάρμακα και μηχανήματα κλπ.. Όμως στην πλειοψηφία τους αφορούν αποκλειστικά εμπορικές δραστηριότητες.

Πολύ σημαντική είναι η επένδυση στη ΣΕΚΑΠ από τη JAPAN TOBACCO, όπως και η συμμετοχή της HITACHI στην κατασκευή του μετρό της Θεσσαλονίκης. Θα πρέπει να γίνει σοβαρή προσπάθεια για επενδύσεις από ιαπωνικές εταιρείες. Υπάρχει σοβαρό ενδιαφέρον στον τομέα των Ανανεώσιμων Πηγών Ενέργειας και στα δίκτυα μεταφοράς ηλεκτρικής ενέργειας. Δεδομένου ότι οι ιαπωνικές εταιρείες έχουν την απαραίτητη τεχνογνωσία στις ανανεώσιμες πηγές ενέργειας θα πρέπει να επιτευχθεί μια μεγάλη επένδυση στην κατασκευή εργοστασίου παραγωγής ανεμογεννητριών και φωτοβολταϊκών πάνελ στη Μακεδονία, που έχει τεράστιο δημογραφικό πρόβλημα.

Τον Ιανουάριο του 2023 ο Πρωθυπουργός, κύριος Κυριάκος Μητσοτάκης, επισκέφθηκε το Τόκιο με τη συνοδεία πολυμελούς κυβερνητικής αποστολής. Επίσης συμμετείχαν εκπρόσωποι 26 επιχειρήσεων από τους κλάδους ενέργειας, τηλεπικοινωνιών, πληροφορικής, ναυτιλίας και του τουρισμού. Δυστυχώς η επίσκεψη δεν απέδωσε, μέχρι σήμερα, τα αναμενόμενα αποτελέσματα. Ελπίζουμε η κυβέρνηση να ενεργοποιηθεί άμεσα και να αξιοποιήσει όλες τις ευκαιρίες και δυνατότητες που παρουσιάσαμε παραπάνω, ώστε κύρωση της σύμβασης μεταξύ της Ελληνικής Δημοκρατίας και της Ιαπωνίας για την αποφυγή της διπλής φορολογίας να έχει πραγματικό νόημα, δηλαδή να βασίζεται σε αυξημένο διμερές εμπόριο και μεγάλες επενδύσεις στη χώρα μας.

Ας δούμε, εν τέλει, την κοινή λογική. Το ανάποδο δεν το επιλέγει καμία χώρα του κόσμου, δηλαδή πρώτα να κυρώσει τη σύμβαση αποφυγής διπλής φορολογίας και μετά να αναπτύξει το διμερές εμπόριο με μια άλλη χώρα. Ως προς την ψήφο επιφυλάσσόμαστε για την Ολομέλεια. Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε συνάδελφε. Πριν δώσω τον λόγο στον τελευταίο Ειδικό Αγορητή, τον κύριο Αλέξανδρο Καζαμία, να δώσω τον λόγο στην κυρία Ελένη Βατσινά, να μας πει την πρόθεση της ψήφου της.

**ΕΛΕΝΗ ΒΑΤΣΙΝΑ (Ειδική Αγορήτρια της Κ.Ο «ΠΑΣΟΚ – ΚΙΝΗΜΑ ΑΛΛΑΓΗΣ»):** Ευχαριστώ, κύριε Πρόεδρε. Παρότι είμαστε θετικοί, για διαδικαστικούς και μόνο λόγους, επιφυλάσσομαι για την Ολομέλεια. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε. Το λόγο έχει ο κύριος Αλέξανδρος Καζαμίας. Ορίστε, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε. Με αφορμή το φορολογικό νομοσχέδιο που έχουμε μπροστά μας για την αποφυγή διπλής φορολόγησης μεταξύ Ελλάδας και Ιαπωνίας, θα ήθελα, καταρχήν, να θέσω ορισμένες βασικές αρχές, όσον αφορά το φορολογικό σύστημα, στις οποίες πιστεύει η Πλεύση Ελευθερίας και οι οποίες, κατά την άποψή μας, είναι σημαντικό να υπενθυμίζονται.

Η Πλεύση Ελευθερίας πιστεύει το φορολογικό σύστημα πρέπει, καταρχήν, να είναι ένα δίκαιο φορολογικό σύστημα. Δηλαδή θα πρέπει να είναι ένα αναλογικό φορολογικό σύστημα στο οποίο οι φόροι να εισπράττονται με βάση την ικανότητα των φορολογουμένων να πληρώσουν. Αυτό σημαίνει ότι οι άμεσοι φόροι, εκεί δηλαδή όπου δεν γίνεται διάκριση ανάμεσα στο εισόδημα αυτών που πληρώνουν άμεσους φόρους, θα πρέπει να μειωθούν στο ελάχιστο. Οριζόντιοι φόροι θα πρέπει να μειωθούν στο ελάχιστο. Το τεκμαρτό εισόδημα, το οποίο εισήχθη με νομοσχέδιο πέρυσι στο τέλος του χρόνου για τους ελεύθερους επαγγελματίες, επίσης πρόκειται για μία περίπτωση φορολόγησης η οποία βασίζεται σε οριζόντια κριτήρια και δεν λαμβάνει υπόψη την ικανότητα των πολιτών να πληρώσουν φόρους.

Αυτά τα λέμε και επειδή υπάρχουν στο Σύνταγμα ως γενικές αρχές ενός φορολογικού συστήματος, ενός δίκαιου φορολογικού συστήματος, αλλά τα υπογραμμίζουμε επίσης και διότι, υπάρχει αυτή τη στιγμή μια γενικότερη κατάσταση στην ελληνική οικονομία υπερφορολόγησης του πολίτη. Αυτό είναι μια κληρονομιά της εποχής των μνημονίων, η οποία επέβαλε πάρα πολύ υψηλούς φόρους, ιδίως στο πεδίο των έμμεσων φόρων, στον ΦΠΑ και στον ειδικό φόρο κατανάλωσης, καθώς και σε άλλους φόρους οι οποίοι είναι πραγματικά άδικοι και συνεχίζονται.

Όλη αυτή η εισαγωγή είναι απαραίτητη, πέρα από τη δική της αξία και για να καταλάβουμε καλύτερα ορισμένα πράγματα από αυτά τα οποία παρουσιάζονται στη σύμβαση που έχουμε μπροστά μας. Ο Εισηγητής της Πλειοψηφίας, της Νέας Δημοκρατίας, όταν εξήγησε, γιατί έχουμε μπροστά μας αυτό το νομοσχέδιο, αυτή τη σύμβαση αποφυγής διπλής φορολόγησης μεταξύ Ελλάδας και Ιαπωνίας, είπε ότι αυτό, το να υπάρχει δηλαδή διπλή φορολόγηση, είναι εμπόδιο στις συναλλαγές.

Το πρώτο πράγμα που συμβαίνει και ο πρώτος λόγος για τον οποίο, εδώ και 100 και πλέον χρόνια, υπάρχουν συμβάσεις διεθνώς για την κατάργηση της διπλής φορολόγησης, είναι η αδικία, δεν είναι μόνο η προώθηση του εμπορίου, δηλαδή, το να είναι κάποιος φορολογικός κάτοικος Ελλάδος και να δουλεύει ένα δύο μήνες με σύμβαση στην Ιαπωνία και να φορολογείται και στην Ελλάδα και στην Ιαπωνία για τα χρήματα αυτά τα οποία εισέπραξε και εδώ και εκεί, είναι καταρχήν άδικο, οπότε αυτές οι συμβάσεις έρχονται για να επιφέρουν ένα βαθμό δικαιοσύνης εκεί που η πολυπλοκότητα, αν θέλετε, των διεθνών σχέσεων και των εμπορικών συναλλαγών, αλλά και η έλλειψη συντονισμού μεταξύ των κρατών, δημιουργεί αδικία. Αυτός είναι ο πρώτος στόχος της κατάργησης της διπλής φορολόγησης και πρέπει να τον θυμόμαστε και να μην τον ξεχνάμε.

Το δεύτερο ζήτημα αφορά τους σκοπούς που φαίνεται να έχει αυτή η σύμβαση και αυτό το νομοσχέδιο. Γνωρίζουμε, βεβαίως, ότι έρχεται στο πλαίσιο μιας προσπάθειας αναβάθμισης των οικονομικών, εμπορικών και επιχειρηματικών σχέσεων ανάμεσα στην Ελλάδα και στην Ιαπωνία, τις οποίες ο Πρωθυπουργός προσπάθησε να αναβαθμίσει με το ταξίδι του τον Ιανουάριο-Φεβρουάριο του 2023. Η σύμβαση αυτή υπεγράφη το Νοέμβριο του περσινού έτους και έρχεται σήμερα προς κύρωση, σχεδόν 10 μήνες μετά. Το ζήτημα όμως που επίσης ανακύπτει από αυτή τη σύμβαση- και φαίνεται σε αυτά που λέει η έκθεση του Γενικού Λογιστηρίου του Κράτους που συνοδεύει τη σύμβαση- είναι ότι η διπλή φορολόγηση είναι μια επιβάρυνση πάνω στους φορολογούμενους. Όταν καταργείται αυτή η επιβάρυνση, υποτίθεται ότι ο Προϋπολογισμός του κράτους έχει μείωση εσόδων γιατί δεν φορολογούνται διπλά οι φορολογούμενοι και βλέπουμε εδώ πέρα στην έκθεση του Γενικού Λογιστηρίου του Κράτους να λέει, ότι «αναμένεται να διευρυνθεί η φορολογική βάση, γεγονός που θα έχει ως αποτέλεσμα, την απόδοση συνολικά περισσότερων εσόδων στον κρατικό Προϋπολογισμό». Δηλαδή, έρχεται αυτή η σύμβαση με βλέψεις να ενισχύσει, προφανώς, τις συναλλαγές ανάμεσα στην Ελλάδα και την Ιαπωνία και προβλέπει, ότι η ενίσχυση αυτή θα είναι τέτοια, ούτως ώστε να υπάρχει διεύρυνση της φορολογικής βάσης και συνεπώς, περισσότερα φορολογικά έσοδα.

Καταρχήν, εδώ υπάρχουν δύο ή τρεις αλλεπάλληλες υποθέσεις οι οποίες δεν θα έπρεπε να βρίσκονται σε μία τεχνοκρατική έκθεση για τις επιπτώσεις αυτού του νομοσχεδίου και αυτής της σύμβασης. Προϋποθέτει ότι με αυτό θα προέλθει μία βελτίωση των εμπορικών σχέσεων, η οποία θα αποφέρει στο τέλος- ποιος ξέρει πότε, δεν λέει και σε ποιο χρονικό ορίζοντα- κάποια έσοδα στον Προϋπολογισμό. Εμείς θεωρούμε, ότι θα έπρεπε η έκθεση του Γενικού Λογιστηρίου του Κράτους να έδινε καταρχήν κάποια χειροπιαστά στοιχεία για το τι ελάφρυνση θα υπάρχει για τους φορολογούμενους από την απάλειψη της διπλής φορολόγησης και αυτό δεν υπάρχει πουθενά. Θα περιμέναμε, ενδεχομένως, από τον κ.Υφυπουργό στην εισήγησή του να μας πει, τι ποσά υπάρχουν και με ποια ποσά σχετίζεται αυτή η σύμβαση. Γνωρίζουμε ότι η παρουσία των Ελλήνων στην Ιαπωνία είναι σχετικά μικρή, οι περισσότερες αναφορές που έχουμε δείχνουν ότι δεν πρέπει να υπάρχουν περισσότεροι από χίλιοι Έλληνες που εργάζονται είτε ως επιχειρηματίες είτε ως εργαζόμενοι στην Ιαπωνία, δεν γνωρίζουμε τα ακριβή στοιχεία. Δεν αφορά, δηλαδή, αυτό το νομοσχέδιο ένα μεγάλο αριθμό Ελλήνων φορολογουμένων, αλλά σε κάθε περίπτωση περιμένουμε, ότι θα πρέπει να υπάρχει κάποια ελάφρυνση γι’ αυτούς οι οποίοι φορολογούνται μέχρι τώρα διπλά.

Επίσης, πρέπει να πω, ότι το νομοσχέδιο αυτό και η σύμβαση που έχει υπογραφεί με την Ιαπωνία ακολουθεί ένα πρότυπο, το οποίο το λέει μέσα η αιτιολογική έκθεση κι αυτό είναι σωστό. Είναι το πρότυπο του ΟΟΣΑ. Και η τελευταία, αν θέλετε, εξέλιξη αυτού του προτύπου που παρουσιάζει ο ΟΟΣΑ, είναι συμβουλευτικός στα κράτη μέλη του - η Ιαπωνία και η Ελλάδα ανήκουν στα 38 κράτη - μέλη του ΟΟΣΑ - είναι να χρησιμοποιούν αυτό το μοντέλο για να υπογράφουν συμβάσεις απαλλαγής από τη διπλή φορολόγηση.

Πράγματι, στο μεγαλύτερο μέρος του το νομοσχέδιο ακολουθεί αυτό το πρότυπο, αλλά όχι παντού. Υπάρχουν κάποιες εξαιρέσεις σε κάποιες περιπτώσεις, ας πούμε, στην περίπτωση της αφανούς εταιρείας. Είναι ένα άρθρο, το οποίο εισάγεται και μάλλον η ιαπωνική πλευρά πρέπει να το ζήτησε, διότι αφορά την κατάσταση στο εταιρικό δίκαιο της Ιαπωνίας. Σε κάθε περίπτωση, όμως, υπάρχουν ασάφειες στον τρόπο με τον οποίο υλοποιείται αυτή η πρότυπη, αν θέλετε, συμφωνία, που παρουσιάζει ο ΟΟΣΑ. Θα αναφερθώ σε δύο περιπτώσεις και θα κλείσω με μια γενική παρατήρηση, κύριε Πρόεδρε.

 Στο άρθρο 14, υπάρχει η περίπτωση για το εισόδημα από την απασχόληση. Στο σχετικό άρθρο λέει, ότι όταν υπάρχει διπλή φορολόγηση για έναν απασχολούμενο, για έναν εργαζόμενο, ότι μπορεί λέει, το κράτος στο οποίο είναι φορολογικός κάτοικος, να εισπράττει τον φόρο. Και η λέξη «μπορεί» εδώ, μας δημιουργεί, πραγματικά, απορία. Λέει «μπορεί να φορολογείται σε αυτό το άλλο συμβαλλόμενο κράτος». Το «μπορεί», είναι εντελώς ασαφές. Ή θα πρέπει να φορολογείται εκεί ή όχι. Και απορούμε. Ίσως θα μπορούσε να μας εξηγήσει ο κύριος Υφυπουργός γιατί επελέγη αυτός ο ασαφής όρος, ότι «μπορεί» να φορολογείται. Συνήθως, οι συμβάσεις αποφυγής διπλής φορολόγησης, γίνονται, ακριβώς, για να είναι ξεκάθαρο ποιο από τα δύο κράτη θα φορολογεί και ποιο δεν θα φορολογεί.

Στην περίπτωση του άρθρου 22, υπάρχει κάτι άλλο, το οποίο, επίσης, μας προβληματίζει και θεωρούμε ότι μια πληρέστερη σύμβαση θα έπρεπε να το λαμβάνει υπόψη. Μιλάει για το ότι, αν υπάρχει ένας Έλληνας φορολογικός κάτοικος Ελλάδος, ο οποίος φορολογείται διπλά, επειδή εργάστηκε ή έχει επιχειρηματική δραστηριότητα στην Ιαπωνία, ότι το ποσό το οποίο φορολογήθηκε στην Ιαπωνία, θα πρέπει να αφαιρείται από το σχετικό ποσό, το οποίο δηλώνει στην εφορία εδώ στην Ελλάδα. Λέει «ποσό ίσο με τον ιαπωνικό φόρο που καταβλήθηκε στην Ιαπωνία, θα πρέπει να εκπίπτει από τη φορολογική δήλωση». Η σύμβαση προβλέπει με βάση ποια ισοτιμία συναλλάγματος θα γίνεται αυτό, κύριε Υφυπουργέ ή δεν έχει προβλεφθεί; Και αν όχι, τι θα μπορούσε να γίνει, ούτως ώστε, να αντιμετωπιστεί αυτό το ζήτημα; Σε κάποιες περιπτώσεις, η ισοτιμία συναλλάγματος μπορεί να έχει μεγάλη αδικία για τον φορολογούμενο κι αυτό είναι κάτι που δεν θέλουμε να δούμε.

Κλείνω, κύριε Πρόεδρε, λέγοντας, ότι η Πλεύση Ελευθερίας θα επιφυλαχθεί να διατυπώσει την τελική της άποψη στη συνεδρίαση της Ολομέλειας, την επόμενη Τετάρτη.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε κύριε συνάδελφε. Και με τον Ειδικό Αγορητή της Κ.Ο. «Πλεύση Ελευθερίας - Ζωή Κωνσταντοπούλου», τον κύριο Αλέξανδρο Καζαμία, ολοκληρώθηκαν οι τοποθετήσεις των Εισηγητών και Ειδικών Αγορητών των Κοινοβουλευτικών Ομάδων. Συνεχίζουμε με την τοποθέτηση του Υφυπουργού Εθνικής Οικονομίας και Οικονομικών, του κ. Χρίστου Δήμα.

Ορίστε κ. Υφυπουργέ, έχετε το λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):**  Ευχαριστώ πολύ κύριε Πρόεδρε.

 Η ελληνοϊαπωνική φιλία και συνεργασία έχει βαθιές ρίζες που αναπτύχθηκαν κυρίως τον 20ο αιώνα και συνεχίζουν να ενισχύονται χρόνο με το χρόνο. Παρά τη γεωγραφική απόσταση μεταξύ Ελλάδας και Ιαπωνίας, οι δύο χώρες έχουν οικοδομήσει μια σχέση βασισμένη στον αμοιβαίο σεβασμό, την πολιτισμική ανταλλαγή και τη συνεργασία σε διάφορους τομείς, όπως είναι η οικονομία, ο πολιτισμός και η εκπαίδευση.

Η επίσημη έναρξη των διπλωματικών σχέσεων - αναφέρθηκε πιο πριν - ξεκίνησε μεταξύ Ελλάδας και Ιαπωνίας, το 1899, όταν υπογράφηκε η πρώτη εμπορική συμφωνία μεταξύ των δύο χωρών. Αυτή η σχέση ενισχύθηκε περαιτέρω τον 20ο αιώνα, καθώς και οι δύο χώρες επεδίωξαν τη συνεργασία σε διεθνείς οργανισμούς και φόρουμ, όπως είναι τα Ηνωμένα Έθνη.

 Σε επίπεδο πολιτικής συνεργασίας οι δύο χώρες συνεργάζονται στενά για την περαιτέρω αναβάθμιση των διμερών σχέσεων και για την αντιμετώπιση διεθνών κρίσεων και ζητήματα διεθνούς ενδιαφέροντος.

Στον οικονομικό τομέα η ναυτιλία αποτελεί έναν από τους σημαντικότερους πυλώνες αυτής της συνεργασίας. Σημαντική συνεργασία, όμως, υπάρχει και σε άλλους τομείς, όπως είναι η αγροτική ανάπτυξη, οι ανανεώσιμες πηγές ενέργειας, η τεχνολογία πληροφοριών και επικοινωνιών και η ρομποτική.

Επιπλέον, οι δύο χώρες έχουν υπογράψει συμφωνίες που ενισχύουν τις εμπορικές σχέσεις και διευκολύνουν τις επενδύσεις. Το 2023 είχαμε και την επίσκεψη του Έλληνα Πρωθυπουργού Κυριάκου Μητσοτάκη στο Τόκιο. Είναι η πρώτη φορά μετά από 18 χρόνια που είχαμε επίσκεψη του Έλληνα Πρωθυπουργού, όπου πραγματοποιήθηκαν σημαντικές επαφές τόσο σε θεσμικό, όσο και σε επιχειρηματικό επίπεδο. Ήταν επιχειρηματική αποστολή που συνόδευε τον Πρωθυπουργό.

Σε αυτό το πλαίσιο οι δύο χώρες έχουν υπογράψει στην Αθήνα την 1η Νοεμβρίου 2023 σύμβαση για την αποφυγή της διπλής φορολογίας αναφορικά με τους φόρους εισοδήματος και την αποτροπή της φοροδιαφυγής και της φοροαποφυγής και το πρωτόκολλο αυτής. Για να φτάσουμε στο σημερινό τελικό κείμενο της εν λόγω σύμβασης υπήρξαν μια σειρά από διαπραγματεύσεις. Πιο συγκεκριμένα, ο πρώτος γύρος έλαβε χώρα στην Αθήνα τον Νοέμβριο του 2018.

Ο δεύτερος στο Τόκιο το Μάιο του 2019 και ο τρίτος διαδικτυακά κατά την περίοδο του κορονοϊού τον Δεκέμβριο του 2020. Κατόπιν των τριών αυτών γύρων διαπραγματεύσεων πραγματοποιήθηκε στην Αθήνα ανεπίσημη συνάντηση των αντισυμβαλλόμενων πλευρών με βασικό σκοπό να συζητηθούν και να κλείσουν τα εκκρεμή ζητήματα. Προκειμένου να τεθεί σε ισχύ η υπό κύρωση σύμβαση και το συνημμένο σε αυτήν πρωτόκολλο πρέπει να κυρωθεί από αμφότερα τα συμβαλλόμενα κράτη.

Πριν ξεκινήσω την ανάλυση της συγκεκριμένης σύμβασης θέλω να τονίσω πως η χώρα μας διαθέτει ένα εκτεταμένο διεθνές συμβατικό πλαίσιο για την αποφυγή της διπλής φορολογίας του εισοδήματος και του κεφαλαίου και έχει μέχρι στιγμής υπογράψει 57 συμβάσεις. Στόχος μας είναι να δούμε πώς μπορούν να επεκταθούν και σε άλλες χώρες, γιατί έγιναν αναφορές από κάποιους συναδέλφους σε συγκεκριμένες χώρες.

Το φαινόμενο της διπλής φορολογίας υφίσταται όταν το εισόδημα αλλοδαπής προέλευσης που αποκτά ο κάτοικος ενός κράτους, φυσικό ή νομικό πρόσωπο, φορολογείται τόσο στο κράτος της κατοικίας ή της έδρας του όσο και στο αλλοδαπό κράτος πηγής του. Υφίσταται ακόμα και όταν οι φορολογικές αρχές περισσότερων του ενός κράτους συμπεριλαμβάνουν στη φορολογητέα ύλη το εισόδημα της ίδιας χρονικής περιόδου.

Από τις προτεινόμενες διατάξεις και τη συνακόλουθη διευκόλυνση ανταλλαγής αγαθών και υπηρεσιών, καθώς και της κίνησης κεφαλαίων και προσώπων μεταξύ των δύο χωρών στο πλαίσιο εφαρμογής της κυρούμενης σύμβασης αναμένεται να αρθούν οι αδικίες, όπως πολύ σωστά τονίσατε, να διευκολυνθούν οι επενδύσεις και να διευρυνθεί η φορολογική βάση.

Βασικός στόχος της σύμβασης είναι αφενός η θέσπιση ενός σταθερού φορολογικού καθεστώτος και αφετέρου η ενθάρρυνση της αποτελεσματικότητας των οικονομικών και εμπορικών σχέσεων με την Ιαπωνία μέσω της βελτίωσης της ασφάλειας για τους φορολογούμενους όσον αφορά τις διεθνείς συναλλαγές τους.

Το πεδίο εφαρμογής ορίζεται στο άρθρο 2 όπου και διατυπώνονται οι υφιστάμενοι φόροι στους οποίους θα εφαρμόζεται η σύμβαση. Για την Ελλάδα είναι ο φόρος εισοδήματος φυσικών προσώπων και ο φόρος εισοδήματος νομικών προσώπων και νομικών οντοτήτων.

Για την Ιαπωνία είναι ο φόρος εισοδήματος, ο φόρος εταιρειών, ο ειδικός φόρος εισοδήματος για την ανασυγκρότηση, ο τοπικός φόρος εταιρειών και οι κατά τόπους φόροι των κατοίκων.

Ειδική αναφορά γίνεται για τις διεθνείς ναυτιλιακές και αεροπορικές μεταφορές στο άρθρο 8, ενώ στο άρθρο 9 περιλαμβάνονται διατάξεις για τις συναλλαγές που πραγματοποιούνται μεταξύ συνδεδεμένων επιχειρήσεων.

Στα άρθρα 10, 11 και 12 είναι το παθητικό εισόδημα, δηλαδή, ζητήματα φορολογικής φύσεως και αναφορικά με τα μερίσματα προβλέπεται η δυνατότητα φορολόγησης και στα δύο κράτη. Για να το εξειδικεύσω, προβλέπεται παρακράτηση φόρου στο κράτος πηγής, είναι η έδρα της εταιρείας, 5% σε περίπτωση συμμετοχής, 10% για περίοδο έξι μηνών στο κεφάλαιο ή στα δικαιώματα ψήφου, ανάλογα με το αν η εταιρεία είναι κάτοικος Ελλάδας ή Ιαπωνίας και 10% για λοιπές περιπτώσεις.

Επιπλέον, σε περίπτωση που τα μερίσματα εκπίπτουν από τον υπολογισμό του φορολογητέου εισοδήματος της εταιρείας που διανέμει τα μερίσματα στο συμβαλλόμενο κράτος στο οποίο η εταιρεία αυτή είναι κάτοικος, προβλέπεται δικαίωμα φορολόγησης του κράτους πηγής έως 10%.

Αναφορικά με τους τόκους, προβλέπεται η δυνατότητα φορολόγησης και στα δύο κράτη κατά την πρότυπη Σύμβαση. Στο κράτος πηγής, η παρακράτηση, δεν θα ξεπερνά το 10%. Προβλέπονται, ωστόσο, ορισμένες εξαιρέσεις.

Πρώτον, εάν, ο πραγματικός δικαιούχος των τόκων είναι το κράτος, μία πολιτική υποδιαίρεση ή τοπική αρχή αυτού, κεντρική τράπεζα ή οργανισμός που ανήκει εξ ολοκλήρου στο κράτος.

Δεύτερον, εάν, ο τόκος προκύπτει από απαιτήσεις οφειλών εγγυημένες, ασφαλισμένες ή εμμέσως χρηματοδοτούμενες από το άλλο συμβαλλόμενο κράτος, πολιτική υποδιαίρεση, τοπική αρχή, κεντρική τράπεζα, η οργανισμού που ανήκει εξ ολοκλήρου στο κράτος.

 Στο άρθρο 13, είναι η ωφέλεια από το κεφάλαιο καθοριστικής σημασίας. Επίσης, είναι φυσικά η ωφέλεια από το κεφάλαιο και συγκεκριμένα σε ότι αφορά το πού θα φορολογούνται τα κέρδη από την εκποίηση πλοίου ή αεροσκάφους που χρησιμοποιούνται σε διεθνείς μεταφορές και τις σχετιζόμενες με αυτά κινητής περιουσίας. Το άρθρο 13, προφανώς, έχει προσαρμοστεί ώστε να συνάδει και με το πιο ειδικό άρθρο 8 και προφανώς υπήρχε και θετική εισήγηση και από την πλευρά του Υπουργείου Ναυτιλίας και Νησιωτικής Πολιτικής.

 Στο άρθρο 14, περιλαμβάνονται διατάξεις που αναφέρουν, ότι, το εισόδημα κατοίκου ενός συμβαλλόμενου κράτους από μισθούς, ημερομίσθια και άλλες αμοιβές παρόμοιας φύσης πλην των συντάξεων για υπηρεσίες που παρέστησαν σε άλλο κράτος μπορεί να φορολογηθεί σε αυτό το άλλο κράτος. Όμως, προβλέπεται, υπό ποιες προϋποθέσεις το εισόδημα αυτό φορολογείται μόνο στο κράτος κατοικίας.

 Στο άρθρο 15, ορίζεται, ότι το εισόδημα που προκύπτει από τις αμοιβές διευθυντών και αντίστοιχες πληρωμές οι οποίες αποκτώνται από κάτοικο συμβαλλόμενου κράτους υπό την ιδιότητά του ως μέλους του διοικητικού συμβουλίου ή ενός παρόμοιου οργάνου μιας εταιρείας που είναι όμως κάτοικος του άλλου συμβαλλόμενου κράτους, μπορεί να φορολογούνται σε αυτό το συμβαλλόμενο κράτος.

 Στο άρθρο 16, υπάρχουν οι προβλέψεις σχετικά με εισόδημα που αποκτάται από κάτοικο ενός συμβαλλόμενου κράτους που παρέχει υπηρεσίες ψυχαγωγίας όπως είναι οι καλλιτέχνες, μουσικοί, αθλητές, στο άλλο συμβαλλόμενο κράτος.

 Στο άρθρο 17, είναι οι συντάξεις. Σημαντικό ζήτημα των συντάξεων και άλλων παρόμοιων αμοιβών στο 17ο άρθρο, το οποίο προβλέπει την αποκλειστική φορολόγηση στο κράτος κατοικίας του δικαιούχου.

 Το άρθρο 19, αναφέρεται, σε ένα πολύ σημαντικό ζήτημα καθώς οι πολιτιστικές και εκπαιδευτικές σχέσεις μεταξύ των δύο χωρών ολοένα και αυξάνονται. Δηλαδή, τις πληρωμές που λαμβάνει ένας σπουδαστής ή μαθητευόμενος για συντήρηση, εκπαίδευση, εξάσκηση, ο οποίος είναι ή ήταν αμέσως πριν τη μετάβασή του σε ένα συμβαλλόμενο κράτος κάτοικος του άλλου συμβαλλόμενου κράτους και παρίσταται στο πρώτο συμβαλλόμενο κράτος μόνο για τον σκοπό της εκπαίδευσης του.

Στο άρθρο 20, η αφανής εταιρεία, γίνεται λόγος για το καθεστώς που προκύπτει από συμβάσεις αφανούς εταιρείας ή άλλης παρόμοιας σύμβασης. Ειδικότερα, αναφέρει, ότι το εισόδημα που αποκτά αφανής εταίρος, κάτοικος ενός συμβαλλόμενου κράτους από αφανή εταιρεία ή παρόμοια σύμβαση, δύναται να φορολογηθεί στο άλλο συμβαλλόμενο κράτος σύμφωνα με τη νομοθεσία του κράτους αυτού, υπό την προϋπόθεση ότι το εν λόγω εισόδημα προκύπτει στο άλλο συμβαλλόμενο κράτος και εκπίπτει κατά τον υπολογισμό του φορολογητέου εισοδήματος του καταβάλλοντας το εισόδημα στο άλλο συμβαλλόμενο κράτος.

 Στο άρθρο 24, καθιερώνεται η διαδικασία αμοιβαίου διακανονισμού για την επίλυση των διαφορών που προκύπτουν από την ερμηνεία των διαφορών και εφαρμογή της Σύμβασης και προβλέπεται ο μηχανισμός διαιτησίας.

Το άρθρο 25, αναλύει τα δεδομένα σχετικά με την ανταλλαγή πληροφοριών.

 Το άρθρο 26, ορίζει, ότι, τα συμβαλλόμενα κράτη παρέχουν αμοιβαία συνδρομή για την είσπραξη των φορολογικών απαιτήσεων.

 Άρα, συνοψίζοντας, κυρίες και κύριοι συνάδελφοι, η Ελληνοιαπωνική φιλία και συνεργασία είναι ένα παράδειγμα του πώς δύο χώρες αν και μακριά γεωγραφικά, μπορούν να αναπτύξουν ισχυρούς δεσμούς, ακόμη ισχυρότερους δεσμούς σε πολλά διαφορετικά επίπεδα μέσω του πολιτισμού, της εκπαίδευσης, της οικονομίας και της τεχνολογίας. Η Ελλάδα και η Ιαπωνία, συνεχίζουν να εμβαθύνουν τη συνεργασία συμβάλλοντας στη δημιουργία ενός σταθερού και αμοιβαία επωφελούς μέλλοντος.

Όπως διαπιστώνετε με την προς Κύρωση Σύμβαση ρυθμίζονται κρίσιμα νομικά, φορολογικά αλλά και άλλα σοβαρά ζητήματα που σαφή στόχο έχουν να οδηγήσουν τις δύο χώρες σε αμοιβαίο αναπτυξιακό και οικονομικό όφελος επιτυγχάνοντας βέβαια μία επιπλέον σύσφιξη δεσμών ανάμεσα τους. Κοινός παρονομαστής των δύο κρατών είναι ο στόχος για τη δημιουργία ενός αφενός ακόμη μεγαλύτερου και πιο σταθερού πεδίου για επενδύσεις αφετέρου για πιο ευνοϊκό και σταθερό φορολογικό υπόβαθρο στις διμερείς συναλλαγές.

Με γνώμονα, λοιπόν, τη σταθερότητα, την ασφάλεια και ταχύτητα στην πορεία ανάπτυξης της χώρας σας καλώ να υπερψηφίσετε τη συγκεκριμένη σύμβαση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κύριε Υφυπουργέ.

Με τη τοποθέτηση του κυρίου Υφυπουργού Εθνικής Οικονομίας και Οικονομικών, του κυρίου Χρίστου Δήμα, ολοκληρώθηκε η συνεδρίαση επί του σχεδίου νόμου του Υπουργείου Εθνικής Οικονομίας και Οικονομικών με τίτλο: «Κύρωση της σύμβασης μεταξύ της Ελληνικής Δημοκρατίας και της Ιαπωνίας για την αποφυγή διπλής φορολογίας αναφορικά με τους φόρους εισοδήματος και την αποτροπή της φοροδιαφυγής και της φοροαποφυγής αποφυγής και του πρωτοκόλλου αυτής». Στο σημείο αυτό προχωράμε στην ψήφισή του.

Ο Εισηγητής της Πλειοψηφίας ο κ. Αθανάσιος Λιούτας ψηφίζει υπέρ.

Ο Εισηγητής της Μειοψηφίας ο κ. Χρήστος Γιαννούλης επιφυλάχθηκε.

Η Ειδική Αγορήτρια της Κοινοβουλευτικής Ομάδας «ΠΑΣΟΚ - ΚΙΝΗΜΑ ΑΛΛΑΓΗΣ» κυρία Ελένη Βατσινά επιφυλάσσεται.

Ο Ειδικός Αγορητής της Κοινοβουλευτικής Ομάδας του Κουμμουνιστικού Κόμματος της Ελλάδος ο κ. Χρήστος Τσοκάνης ψηφίζει κατά.

Ο Ειδικός Αγορητής της Κοινοβουλευτικής Ομάδας «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ» ο κ. Στυλιανός Φωτόπουλος επιφυλάσσεται.

Η Ειδική Αγορήτρια της Κοινοβουλευτικής Ομάδας «ΝΕΑ ΑΡΙΣΤΕΡΑ» κυρία Θεοπίστη Πέρκα επιφυλάχθηκε για την Ολομέλεια.

Ο Ειδικός Αγορητής της Κοινοβουλευτικής Ομάδας «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ΝΙΚΗ» ο κύριος Ανδρέας Βορύλλας επιφυλάσσεται.

Ο Ειδικός Αγορητής της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ» ο κύριος Αλέξανδρος Καζαμίας επιφυλάσσεται για την Ολομέλεια.

Ο Ειδικός Αγορητής της Κοινοβουλευτικής Ομάδας «ΣΠΑΡΤΙΑΤΕΣ» ο κύριος Ιωάννης Κόντης επιφυλάχθηκε.

Συνεπώς, το ως άνω σχέδιο νόμου του Υπουργείου Εθνικής Οικονομίας και Οικονομικών γίνεται δεκτό Επί της Αρχής, Επί των Άρθρων και στο σύνολό του ως έχει κατά πλειοψηφία.

Κυρίες και κύριοι συνάδελφοι στο σημείο αυτό λύεται η συνεδρίαση της Επιτροπής. Καλό απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Αποστολάκη Ελένη-Μαρία (Μιλένα), Βατσινά Ελένη, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Πέρκα Θεοπίστη, Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη, Κόντης Ιωάννης, Χαλκιάς Αθανάσιος και Αυγενάκης Ελευθέριος.

Τέλος και περί ώρα 16.20΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**